CELEX: 62012CN0167
Language: el
Date: 2012-04-03 00:00:00
Title: Υπόθεση C-167/12: Αίτηση για την έκδοση προδικαστικής αποφάσεως, την οποία υπέβαλε το Employment Tribunal Newcastle upon Tyne (Ηνωμένο Βασίλειο) στις 3 Απριλίου 2012 — C.D. κατά S.T.

30.6.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 194/9
            
         Αίτηση για την έκδοση προδικαστικής αποφάσεως, την οποία υπέβαλε το Employment Tribunal Newcastle upon Tyne (Ηνωμένο Βασίλειο) στις 3 Απριλίου 2012 — C.D. κατά S.T.
   (Υπόθεση C-167/12)
   2012/C 194/15
   Γλώσσα διαδικασίας: η αγγλική
   
      Αιτούν δικαστήριο
   
   Employment Tribunal Newcastle upon Tyne
   
      Διάδικοι στην υπόθεση της κύριας δίκης
   
   
      Ενάγουσα: C.D.
   
      Εναγόμενο: S.T.
   
      Προδικαστικά ερωτήματα
   
   Σε καθένα από τα κάτωθι ερωτήματα:
   
               α)
            
            
               Ο όρος «κατά νόμο μητέρα που αποκτά τέκνο βάσει συμφωνίας παρένθετης μητρότητας» αφορά την περίπτωση στην οποία η κατά νόμο μητέρα είναι εργαζόμενη και δεν κατέστη, σε κανένα κρίσιμο χρονικό σημείο, έγκυος ή δεν γέννησε η ίδια το τέκνο.
            
         
               β)
            
            
               Ο όρος «κυοφόρος μητέρα» αφορά την περίπτωση στην οποία η γυναίκα που χαρακτηρίζεται ως τέτοια κυοφόρησε και γέννησε το τέκνο κατόπιν αιτήματος της κατά νόμο μητέρας.
               
                           1)
                        
                        
                           Παρέχει το άρθρο 1, παράγραφος 1, και/ή το άρθρο 2, στοιχείο γ', και/ή το άρθρο 8, παράγραφος 1, και/ή το άρθρο 11, παράγραφος 2, στοιχείο β', της οδηγίας 92/85/ΕΟΚ (1) περί των εγκύων εργαζομένων, στην κατά νόμο μητέρα που αποκτά τέκνο βάσει συμφωνίας παρένθετης μητρότητας το δικαίωμα να λάβει άδεια μητρότητας;
                        
                     
                           2)
                        
                        
                           Παρέχει η οδηγία 92/85/ΕΟΚ περί των εγκύων εργαζομένων στην κατά νόμο μητέρα που αποκτά τέκνο βάσει συμφωνίας παρένθετης μητρότητας το δικαίωμα να λάβει άδεια μητρότητας, στην περίπτωση που αυτή:
                           
                                       α)
                                    
                                    
                                       μπορεί να θηλάσει το τέκνο μετά τη γέννησή του και/ή
                                    
                                 
                                       β)
                                    
                                    
                                       θηλάζει όντως το τέκνο μετά τη γέννησή του;
                                    
                                 
                     
                           3)
                        
                        
                           Συνιστά παράβαση του άρθρου 14, σε συνδυασμό με το άρθρο 2, παράγραφος 1, στοιχείο α' και/ή στοιχείο β', και/ή το άρθρο 2, παράγραφος 2, στοιχείο γ', της οδηγίας 2006/54/ΕΚ (2) για την ίση μεταχείριση στην εργασία και στην απασχόληση, η άρνηση του εργοδότη να χορηγήσει άδεια μητρότητας στην κατά νόμο μητέρα που αποκτά τέκνο βάσει συμφωνίας παρένθετης μητρότητας;
                        
                     
                           4)
                        
                        
                           Λαμβανομένης υπόψη της σχέσεως μεταξύ της εργαζομένης και της κυοφόρου μητέρας, συνιστά ενδεχομένως παράβαση του άρθρου 14, σε συνδυασμό με το άρθρο 2, παράγραφος 1, στοιχείο α' και/ή στοιχείο β', και/ή το άρθρο 2, παράγραφος 2, στοιχείο γ', της οδηγίας 2006/54/ΕΚ για την ίση μεταχείριση στην εργασία και στην απασχόληση, η άρνηση χορηγήσεως άδειας μητρότητας στην κατά νόμο μητέρα που αποκτά τέκνο βάσει συμφωνίας παρένθετης μητρότητας;
                        
                     
                           5)
                        
                        
                           Λαμβανομένης υπόψη της σχέσεως μεταξύ της κατά νόμο μητέρας και της κυοφόρου μητέρας, συνιστά ενδεχομένως παράβαση του άρθρου 14, σε συνδυασμό με το άρθρο 2, παράγραφος 1, στοιχείο α' και/ή στοιχείο β', και/ή το άρθρο 2, παράγραφος 2, στοιχείο γ', της οδηγίας 2006/54/ΕΚ για την ίση μεταχείριση στην εργασία και στην απασχόληση, η λιγότερο ευνοϊκή μεταχείριση της κατά νόμο μητέρας που αποκτά τέκνο βάσει συμφωνίας παρένθετης μητρότητας;
                        
                     
                           6)
                        
                        
                           Σε περίπτωση καταφατικής απαντήσεως στο τέταρτο ερώτημα, αρκεί η ιδιότητα της κατά νόμο μητέρας ως τέτοιας προκειμένου να της αναγνωριστεί δικαίωμα σε άδεια μητρότητας με δεδομένη της σχέση της με την κυοφόρο μητέρα;
                        
                     
                           7)
                        
                        
                           Σε περίπτωση καταφατικής απαντήσεως σε οποιοδήποτε από τα τέσσερα πρώτα ερωτήματα:
                           
                                       7.1
                                    
                                    
                                       Έχουν οι κρίσιμες διατάξεις της οδηγίας 92/85/ΕΟΚ περί των εγκύων εργαζομένων άμεσο αποτέλεσμα, και
                                    
                                 
                                       7.2
                                    
                                    
                                       Έχουν οι κρίσιμες διατάξεις της οδηγίας 2006/54/ΕΚ για την ίση μεταχείριση στην εργασία και στην απασχόληση άμεσο αποτέλεσμα;
                                    
                                 
                     
         
      (1)  Οδηγία 92/85/ΕΟΚ του Συμβουλίου της 19ης Οκτωβρίου 1992 σχετικά με την εφαρμογή μέτρων που αποβλέπουν στη βελτίωση της υγείας και της ασφάλειας κατά την εργασία των εγκύων, λεχώνων και γαλουχουσών εργαζομένων (δέκατη ειδική οδηγία κατά την έννοια του άρθρου 16, παράγραφος 1, της οδηγίας 89/391/ΕΟΚ) (EE L 348, σ. 1).
   
      (2)  Οδηγία 2006/54/ΕΚ του Ευρωπαϊκού Κοινοβουλίου και του Συμβουλίου, της 5ης Ιουλίου 2006, για την εφαρμογή της αρχής των ίσων ευκαιριών και της ίσης μεταχείρισης ανδρών και γυναικών σε θέματα εργασίας και απασχόλησης (αναδιατύπωση) (EE L 204, σ. 23).